b'\n_START_ARTICLE_\nPomerelija\n_START_SECTION_\nGeografija\n_START_PARAGRAPH_\nIstorinis Pomerelijos regionas apima did\xc5\xbei\xc4\x85j\xc4\x85 dal\xc4\xaf Pamario vaivadijos, i\xc5\xa1skyrus keturias ry\xc4\x8diausias apskritis (\xc5\xa1ios priskiriamos istorinei Pr\xc5\xabsijai) bei Slupsko apskrit\xc4\xaf (\xc5\xa1i priskiriama Pomeranijai). Taip pat Pomerelijai priskiriamos \xc5\xa1iauriausios Kujavijos Pamario vaivadijos apskritys._NEWLINE_Pomerelija yra \xc4\xafsiterpusi tarp Pomeranijos (Pamario) vakaruose ir Pr\xc5\xabsijos rytuose ir per istorij\xc4\x85 buvo veikiama kult\xc5\xabrini\xc5\xb3 \xc4\xaftak\xc5\xb3 tiek i\xc5\xa1 vieno, tiek i\xc5\xa1 kito regiono. D\xc4\x97l to ji neretai laikoma sud\xc4\x97tine (rytine) Pomeranijos dalimi ir dar vadinama Ryt\xc5\xb3 Pomeranija arba Gdansko Pomeranija, Gdansko Paj\xc5\xabriu (pagal pagrindin\xc4\xaf miest\xc4\x85). Kartais laikoma sud\xc4\x97tine Pr\xc5\xabsijos regiono dalimi ir vadinama Vakar\xc5\xb3 Pr\xc5\xabsija._NEWLINE_Pietvakariuose\xc2\xa0Pomerelija ribojasi su Did\xc5\xbei\xc4\x85ja Lenkija, pietuose - su Kujavija ir Kulmo \xc5\xbeeme._NEWLINE_Tai - paj\xc5\xabrio lygum\xc5\xb3 kra\xc5\xa1tas. Svarbiausia regiono up\xc4\x97 yra Vyslos \xc5\xbeemupis, formuojantis rytin\xc4\x99 jo rib\xc4\x85, ir Vyslos intakai - Radunia, Motlava ir kt.\n_START_SECTION_\nIstorija\n_START_PARAGRAPH_\nRegione nuo I t\xc5\xabkst. pr. m. e. \xc5\xbeinomos archeologin\xc4\x97s Pomeranijos, Oksyvo, Vielbarko kult\xc5\xabros, kurias k\xc5\xabr\xc4\x97 rugijai, vendai, gotai, gepidai, vidivarijai. VII a. regione apsigyveno slavai pamar\xc4\x97nai, tiesioginiai dabartini\xc5\xb3 ka\xc5\xa1ub\xc5\xb3 prot\xc4\x97viai. Jie gyveno taip pat ir didesniojoje Pomeranijos dalyje.\n_START_SECTION_\nPagoni\xc5\xa1kasis laikotarpis\n_START_PARAGRAPH_\nX a. viduryje kra\xc5\xa1tas kartu su Pomeranija tapo priklausomas Lenkijos kunigaik\xc5\xa1tystei, kuri band\xc4\x97 kra\xc5\xa1t\xc4\x85 kristianizuoti. Ta\xc4\x8diau pelki\xc5\xb3 ir mi\xc5\xa1k\xc5\xb3 ruo\xc5\xbeo nuo Did\xc5\xbeiosios Lenkijos atskirtas Paj\xc5\xabris i\xc5\xa1liko silpnai kontroliuojamas ir ilgam i\xc5\xa1laik\xc4\x97 pagoni\xc5\xa1k\xc4\x85 kult\xc5\xabr\xc4\x85. Nuo XI a. Pomeranijos ir Pomerelijos autonomija ar netgi nepriklausomyb\xc4\x97 nuo Lenkijos augo, nepaisant Lenkijos Piast\xc5\xb3 dinastijos bandym\xc5\xb3 susigr\xc4\x85\xc5\xbeinti kontrol\xc4\x99. o XI a. viduryje \xc4\x8dia susiformavo nepriklausoma pagoni\xc5\xa1ka Pomerelijos kunigaik\xc5\xa1tyst\xc4\x97._NEWLINE_Apie 1116\xc2\xa0m. Pomerelij\xc4\x85 v\xc4\x97l prisijung\xc4\x97 Lenkija, ir kunigaik\xc5\xa1tyst\xc4\x97 jos sud\xc4\x97tyje i\xc5\xa1buvo iki Boleslovo III mirties. \xc5\xa0is karalius neprisijung\xc4\x97 likusios Pomeranijos, kuri i\xc5\xa1liko nepriklausoma. Taip Pomerelija susiformavo kaip atskiras regionas.\n_START_SECTION_\nLenkijos laikotarpis\n_START_PARAGRAPH_\nOrdinui silpstant, v\xc4\x97l stipr\xc4\x97jo Lenkijos \xc4\xaftaka regione. Pasibaigus Trylikos met\xc5\xb3 karui tarp Lenkijos ir Ordino (1454\xe2\x80\x931466) Lenkija v\xc4\x97l u\xc5\xbevald\xc4\x97 Pomerelij\xc4\x85, kuri tapo \xc5\xbeinoma kaip Karali\xc5\xa1kieji Pr\xc5\xabsai (lenk. Prusy Kr\xc3\xb3lewskie): regionas buvo valdomas kaip Pamario vaivadija.'